b'\n_START_ARTICLE_\nFotballens historie\n_START_PARAGRAPH_\nFotballens historie begynner i Storbritannia p\xc3\xa5 midten av 1800-tallet hvis vi tenker p\xc3\xa5 fotball slik vi kjenner det i dag. Da startet arbeidet med \xc3\xa5 samordne reglene for en rekke fotballignende spill som ble spilt p\xc3\xa5 forskjellige privatskoler rundt om i England, et arbeid som f\xc3\xb8rte til opprettelsen av The Football Association (FA) i 1863. Spillereglene som FA i sin tid vedtok, danner fortsatt utgangspunkt for dagens spilleregler, som n\xc3\xa5 forvaltes av fotballens internasjonale lovkomit\xc3\xa9. Fotball er siden spredt til hele verden, og i en unders\xc3\xb8kelse utf\xc3\xb8rt for det internasjonale fotballforbundet FIFA spiller i dag mer enn 240 millioner mennesker fordelt p\xc3\xa5 over 200 land fotball jevnlig.\n_START_SECTION_\nFotballignende spill i oldtiden\n_START_PARAGRAPH_\nIf\xc3\xb8lge FIFA er det kinesiske spillet cuju (\xe8\xb9\xb4\xe9\x9e\xa0, bokstavelig \xc2\xabsparke ball\xc2\xbb), ogs\xc3\xa5 kalt tsu chu, den tidligste formen for fotball det finnes vitenskapelig evidens for. De tidligste estimatene g\xc3\xa5r s\xc3\xa5 langt tilbake som 5000 f.Kr., men det er uenighet omkring tidfestelsen. Ut\xc3\xb8vere av cuju kunne ber\xc3\xb8re ballen med alle deler av kroppen utenom hendene, og form\xc3\xa5let med spillet var \xc3\xa5 sparke ballen inn i en \xc3\xa5pning i et nett. Det var p\xc3\xa5fallende likt moderne fotball, men hadde ogs\xc3\xa5 enkelte likhetstrekk med rugby. Under Han-dynastiet (206 f.Kr-220 e.Kr.) ble det etablert standardiserte regler for cuju._NEWLINE_Episkyros (\xe1\xbc\x90\xcf\x80\xce\xaf\xcf\x83\xce\xba\xcf\x85\xcf\x81\xce\xbf\xcf\x82) og faininda (\xcf\x86\xce\xb1\xce\xb9\xce\xbd\xce\xaf\xce\xbd\xce\xb4\xce\xb1)\xc2\xa0var to ballspill i antikkens Hellas. En relieff av en episkyrosspiller p\xc3\xa5 en vase ved det nasjonale arkeologiske museet i Athen er gjengitt p\xc3\xa5 trofeet som tildeles vinneren av herrenes europamesterskap i fotball. Athenaios refererte i \xc3\xa5r 228 e.Kr. til det romerske ballspillet harpastum, som var basert p\xc3\xa5 episkyros. I episkyros og harpastum brukte man b\xc3\xa5de hender og voldsomhet, og begge virker \xc3\xa5 minne mer om rugby, amerikansk fotball, wrestling og volleyball enn moderne fotball. I henholdsvis Japan, Korea og Australia finnes de tradisjonelle spillene kemari, jegi chagi og woggabaliri som alle har likhetstrekk med fotball, men mangler konkurransepreg; i disse er form\xc3\xa5let \xc3\xa5 sende ballen videre uten at den ber\xc3\xb8rer bakken.\n_START_SECTION_\nFotballens aner i Storbritannia\n_START_PARAGRAPH_\nTil tross for likheter med ballspill fra andre deler av verden ble moderne fotball if\xc3\xb8lge FIFA utviklet i Storbritannia, hvor fotballens historie strekker seg tilbake til minst det 8. \xc3\xa5rhundre. Det er vanskelig \xc3\xa5 fastsl\xc3\xa5 hvor og n\xc3\xa5r spillet n\xc3\xb8yaktig oppstod. I Kingston-upon-Thames og Chester sier for eksempel legenden at spillet f\xc3\xb8rste gang ble spilt der med hodet til en beseiret dansk prins som ball, mens det i Derby hevdes at spillet oppstod under feiringen etter seieren i et slag mot romerne i det tredje \xc3\xa5rhundre. Det eneste sporet fra perioden imidlertid fra en g\xc3\xa6lisk kilde._NEWLINE_FIFA fremhever at f\xc3\xb8r moderne fotballregler ble kodifisert i det 19. \xc3\xa5rhundre, var spillet mer voldelig, uorganisert og ofte utkjempet mellom et ubegrenset antall spillere \xe2\x80\x93 gjerne som kamper mellom hele landsbyer og uten noen definert bane. Styresmaktene fors\xc3\xb8kte flere ganger \xc3\xa5 forby fotball fordi spillet f\xc3\xb8rte til kaos og voldeligheter. I 1314 forb\xc3\xb8d den dav\xc3\xa6rende Lord Mayor of London spillet i byen; brudd ble straffet med fengsel. Under hundre\xc3\xa5rskrigen mellom England og Frankrike i perioden 1337\xe2\x80\x931453 gjorde kongene Edvard III, Rikard II, Henrik IV og Henrik V fotball straffbart fordi man \xc3\xb8nsket at unders\xc3\xa5ttene skulle ut\xc3\xb8ve mer milit\xc3\xa6rt nyttige disipliner, is\xc3\xa6r bueskyting._NEWLINE_Fotball var if\xc3\xb8lge FIFA spesielt popul\xc3\xa6rt i elisabethansk tid (1558\xe2\x80\x931603). En mulig \xc3\xa5rsak kan v\xc3\xa6re den samtidige populariteten til fotballspillet calcio florentino i renessansens Italia. Fotball er ogs\xc3\xa5 referert til i Shakespeares Kong Lear. Pedagogen Richard Mulcaster p\xc3\xa5pekte at fotball kunne ha positive helseeffekter, men at det ville ha v\xc3\xa6rt en fordel om en hadde en strengere dommer og f\xc3\xa6rre deltagere. Med puritanismens fremmarsj fra slutten av 1500-tallet ble imidlertid fotballen kritisert for \xc3\xa5 v\xc3\xa6re uanstendig og ble f\xc3\xb8lgelig sammen med mange andre aktiviteter forbudt p\xc3\xa5 s\xc3\xb8ndager. Forbudet ble f\xc3\xb8rst uoffisielt oppl\xc3\xb8st av The Football Association p\xc3\xa5 1800-tallet.\n_START_SECTION_\nModerne fotballregler kodifiseres\n_START_PARAGRAPH_\nModerne fotballregler stammer fra arbeid i det 19. \xc3\xa5rhundre med \xc3\xa5 standardisere reglene for en rekke varianter av fotball spilt p\xc3\xa5 privatskoler i England. Cambridge-reglene, som f\xc3\xb8rste gang ble nedtegnet under et m\xc3\xb8te ved Trinity College ved University of Cambridge i 1848, har hatt s\xc3\xa6rlig stor innflytelse p\xc3\xa5 videre utvikling av spillets regler. P\xc3\xa5 m\xc3\xb8tet deltok representanter fra privatskolene Eton, Harrow, Rugby, Winchester og Shrewsbury. Reglene ble ikke innf\xc3\xb8rt overalt; i 1850-\xc3\xa5rene ble det i den engelskspr\xc3\xa5klige verden stiftet mange klubber uten tilknytning til skoler og universiteter som spilte ulike former for fotball. Noen la frem sine egne regler. Fremst av disse var Sheffield Football Club, som var med p\xc3\xa5 \xc3\xa5 danne Sheffield FA i 1868. Sheffield Football Club ble stiftet av en gruppe cricketspillere i 1857 og er verdens eldste fotballklubb. I 1862 laget John Charles Thring ved Uppingham School et sett regler som ble kalt \xc2\xabThe Simplest Game\xc2\xbb._NEWLINE_Dette p\xc3\xa5g\xc3\xa5ende arbeidet bidro til dannelsen av The Football Association (FA) i 1863, som m\xc3\xb8ttes for f\xc3\xb8rste gang om morgenen 26. oktober 1863 p\xc3\xa5 Freemasons\xe2\x80\x99 Tavern i Great Queen Street i London. Den eneste privatskolen som var representert ved denne anledningen, var Charterhouse. Etter fem nye m\xc3\xb8ter p\xc3\xa5 Freemason\xe2\x80\x99s Tavern mellom oktober og desember hadde man utarbeidet det f\xc3\xb8rste utt\xc3\xb8mmende sett med regler. P\xc3\xa5 det avsluttende m\xc3\xb8tet valgte FAs f\xc3\xb8rste kasserer, representanten fra Blackheath, \xc3\xa5 trekke sin klubb ut av FA som f\xc3\xb8lge av at to regler i utkastet ble str\xc3\xb8ket: Regelen som tillot \xc3\xa5 l\xc3\xb8pe med ballen i h\xc3\xa5nden, og regelen som tillot \xc3\xa5 blokkere slike l\xc3\xb8p med sparking i skinnebenet (\xc2\xabhacking\xc2\xbb), hekting og holding. Flere engelske rugbyklubber fulgte etter og dannet isteden Rugby Football Union i 1871. De elleve gjenv\xc3\xa6rende klubbene, under ledelse av Ebenezer Cobb Morley, ratifiserte det som ble de tretten opprinnelige reglene for fotball. Reglene tillot imidlertid en viss ballbehandling med hendene: Om ballen ble fanget uhindret etter \xc3\xa5 ha v\xc3\xa6rt i luften en viss avstand uten \xc3\xa5 ha v\xc3\xa6rt i bakken (\xc2\xabmark\xc2\xbb), fikk vedkommende spiller frispark. Sheffield FA fortsatte \xc3\xa5 spille etter sine egne regler frem til 1870-\xc3\xa5rene. FA tok senere inn en rekke av disse, og reglene ble sl\xc3\xa5tt sammen i 1878._NEWLINE_Verdens eldste fotballturnering er FA-cupen, som ble grunnlagt av Charles William Alcock og har blitt spilt mellom engelske lag siden sesongen 1871\xe2\x80\x9372. Den f\xc3\xb8rste landskampen fant ogs\xc3\xa5 sted i 1872 mellom Skottland og England i Glasgow, igjen etter initiativ fra Alcock. Verdens f\xc3\xb8rste fotballiga ble ogs\xc3\xa5 opprettet i England, n\xc3\xa6rmere bestemt i Birmingham i 1888 av Aston Villas direkt\xc3\xb8r William McGregor. I sin opprinnelige form bestod ligaen av tolv lag fra Midlands og Nord-England._NEWLINE_Fotballens fremvekst i 1800-tallets Storbritannia m\xc3\xa5 forst\xc3\xa5s i sammenheng med urbaniseringen og industrialiseringen av landet. Mange industriarbeidere hadde fri p\xc3\xa5 l\xc3\xb8rdagene, og fotballen ble for mange en popul\xc3\xa6r fritidssyssel, enten som tilskuer eller deltager. Et betydelig stridssp\xc3\xb8rsm\xc3\xa5l var hvorvidt det skulle tillates profesjonelle spillere. Spillere fra arbeiderklassen var for profesjonalisering grunnet den ekstra inntekten dette kunne gi dem, mens akt\xc3\xb8rer fra overklassen og \xc3\xb8vre middelklasse strittet imot, da profesjonaliseringen kunne minske deres innflytelse over idretten. Scots John Love og Fergus Suter p\xc3\xa5 laget Darwin fra Lancashire skal v\xc3\xa6re de f\xc3\xb8rste som fikk betalt for \xc3\xa5 spille fotball da de bidro til \xc3\xa5 sl\xc3\xa5 Old Etonians FC, et lag best\xc3\xa5ende av tidligere kostskoleelever fra Eton, i 1879. Utviklingen lot seg ikke stoppe, og FA s\xc3\xa5 seg n\xc3\xb8dt til \xc3\xa5 legalisere profesjonelle spillere allerede i 1885, enda de s\xc3\xa5 sent som \xc3\xa5ret f\xc3\xb8r hadde utstengt lag for \xc3\xa5 ha brukt profesjonelle spillere._NEWLINE_Spillereglene i fotball blir i dag fastsatt av fotballens internasjonale lovkomit\xc3\xa9 (engelsk: International Football Association Board, forkortet IFAB). Komiteens f\xc3\xb8rste m\xc3\xb8te fant sted i London 2. juni 1886 med representanter fra FA og det skotske, walisiske og nordirske fotballforbundet. FIFA, det internasjonale fotballforbundet, ble stiftet i 1904 i Paris og kunngjorde at det ville rette seg etter reglene fastsatt av IFAB. FIFA er representert i IFAB fra 1913. Komiteen best\xc3\xa5r etter dette av fire representanter fra FIFA og \xc3\xa9n representant fra hvert av de fire britiske fotballforbundene. Regelendringer krever tre fjerdedels flertall. Reglene for dagens fotball bygger fortsatt p\xc3\xa5 dem som ble vedtatt av IFAB i 1886, men det er blitt foretatt to st\xc3\xb8rre revideringer i 1937\xe2\x80\x9338 og 1997.\n_START_SECTION_\nFotballens spredning til resten av verden\n_START_PARAGRAPH_\nMed britenes betydelige innflytelse internasjonalt p\xc3\xa5 1800-tallet ble fotball spredd ogs\xc3\xa5 til resten av verden. Etter det engelske FA i 1863 var de nasjonale forbundene i Skottland (1873), Wales (1876) og Nord-Irland (1880) de f\xc3\xb8rste som kom til, mens det nederlandske og danske fotballforbundet ble de f\xc3\xb8rste ikke-britiske forbundene da de ble stiftet i 1889. Deretter fulgte land som New Zealand (1891), Argentina (1893), Chile (1895), Sveits (1895), Belgia (1895) og Italia (1898). Norges Fotballforbund ble opprettet i 1902. Det ble opprettet egne nasjonale turneringer etter britisk modell, typisk best\xc3\xa5ende av (minst) \xc3\xa9n \xc3\xa5rlig cupturnering samt et ligasystem der de d\xc3\xa5rligste lagene p\xc3\xa5 det enkelte niv\xc3\xa5 hvert \xc3\xa5r blir ersattet med de beste lagene fra niv\xc3\xa5et under (nedrykk og opprykk). _NEWLINE_Ved opprettelsen i 1904 bestod FIFA av syv nasjonale forbund: Frankrike, Belgia, Danmark, Nederland, Spania, Sverige og Sveits. De britiske forbundene ble f\xc3\xb8rst medlemmer i 1911, og forholdet mellom disse og det internasjonale forbundet var lenge turbulent. I periodene 1920\xe2\x80\x9324 og 1928\xe2\x80\x9346 valgte de britiske forbundene \xc3\xa5 st\xc3\xa5 utenfor \xe2\x80\x93 f\xc3\xb8rste gang fordi flertallet tillot forbund fra de tapende sentralmaktene under f\xc3\xb8rste verdenskrig \xc3\xa5 v\xc3\xa6re med, andre gang fordi britene ikke fikk flertallet til \xc3\xa5 stille seg bak en streng tolkning av reglene for amat\xc3\xb8rspillere, et sp\xc3\xb8rsm\xc3\xa5l som hadde stor betydning i forbindelse med de olympiske leker, hvor amat\xc3\xb8r\xc3\xa5nden var spesielt sterk. Fotball stod p\xc3\xa5 det offisielle olympiske programmet f\xc3\xb8rste gang under OL i London i 1908 og har siden v\xc3\xa6rt med i samtlige leker utenom i Los Angeles i 1932; fotball for kvinner ble tatt inn p\xc3\xa5 det olympiske programmet i 1996._NEWLINE_FIFA avholder verdensmesterskap i fotball for menn og kvinner. Verdensmesterskapet i fotball for menn ble f\xc3\xb8rste gang avholdt i Uruguay i 1930. Det er siden arrangert i 1934 og 1938 og deretter hvert fjerde \xc3\xa5r fra og med 1950. VM i fotball for menn er verdens st\xc3\xb8rste idrettsarrangement i seeroppslutning, ogs\xc3\xa5 st\xc3\xb8rre enn de olympiske leker. Det samlede antallet seere for kampene under fotball-VM i 2006 er estimert til 26,29 milliarder. Herav s\xc3\xa5 715,1 millioner finalen, den gang tilsvarende \xc3\xa9n niendedel av verdens befolkning. Turneringen har siden starten v\xc3\xa6rt dominert av lag fra Europa og S\xc3\xb8r-Amerika og er bare blitt vunnet av land herfra. Mestvinnende er Brasil med fem seire, mens Tyskland og Italia st\xc3\xa5r med fire triumfer hver. VM i fotball for kvinner ble f\xc3\xb8rst arrangert i Kina i 1991 og arrangeres ogs\xc3\xa5 hvert fjerde \xc3\xa5r. Den f\xc3\xb8rste turneringen ble vunnet av USA, som ogs\xc3\xa5 er mestvinnende nasjon med tre seire totalt. Tyskland har vunnet to ganger, mens Japan og Norge st\xc3\xa5r med \xc3\xa9n seier hver.\n_START_SECTION_\nOppslutning og samfunnsmessig p\xc3\xa5virkning\n_START_PARAGRAPH_\nI dag spilles fotball p\xc3\xa5 profesjonelt niv\xc3\xa5 over hele verden. Millioner av mennesker bes\xc3\xb8ker jevnlig fotballstadioner for \xc3\xa5 se sitt favorittlag, og milliarder flere f\xc3\xb8lger spillet p\xc3\xa5 fjernsyn og over internett. Et veldig stort antall spiller ogs\xc3\xa5 fotball p\xc3\xa5 amat\xc3\xb8rniv\xc3\xa5. If\xc3\xb8lge en unders\xc3\xb8kelse utf\xc3\xb8rt av FIFA som ble publisert i 2001, spiller mer enn 240 millioner mennesker i over 200 land fotball jevnlig. Fotball er den idretten i verden som tiltrekker seg flest TV-seere. _NEWLINE_I store deler av verden vekker fotball sterke f\xc3\xb8lelser og har en viktig rolle i livet til den enkelte tilhenger, men ogs\xc3\xa5 i lokalmilj\xc3\xb8 og p\xc3\xa5 nasjonalt niv\xc3\xa5. Elfenbenskystens herrelandslag var med p\xc3\xa5 \xc3\xa5 skaffe v\xc3\xa5penhvile under borgerkrigen i landet i 2006 og bidro i 2007 ytterligere til \xc3\xa5 dempe stridighetene mellom myndigheter og oppr\xc3\xb8rere gjennom \xc3\xa5 spille en kamp i oppr\xc3\xb8renes hovedsete Bouak\xc3\xa9, noe som for f\xc3\xb8rste gang samlet styrkene p\xc3\xa5 begge sider i fred. Fotball er p\xc3\xa5 den annen side allment ansett for \xc3\xa5 v\xc3\xa6re utl\xc3\xb8sende faktor i fotballkrigen i juni 1969 mellom El Salvador og Honduras. Idretten forsterket ogs\xc3\xa5 spenninger under starten av borgerkrigen i Jugoslavia i 1990-\xc3\xa5rene da en kamp mellom Dinamo Zagreb og R\xc3\xb8de stjerne Beograd endte i oppt\xc3\xb8yer. _NEWLINE_Fotballp\xc3\xb8bler, ofte kalt hooligans, har til tider benyttet fotballkamper som en arena for vold i flere land. En av de mest kjente episodene er Heysel-tragedien under finalen i serievinnercupen mellom Liverpool og Juventus i 1985, hvor 39 mennesker ble drept, og som f\xc3\xb8rte til at engelske lag ble utestengt fra europeiske turneringer i fem \xc3\xa5r. I Sverige i 2014 ble en uskyldig tilhenger av laget Djurg\xc3\xa5rden drept i forkant av en kamp mot Helsingborg.\n_START_SECTION_\nFotball for kvinner\n_START_PARAGRAPH_\nKvinner har muligens spilt fotball s\xc3\xa5 lenge spillet har eksistert. Det er belegg for at en tidlig versjon av tsu chu ble spilt av vinner under Han-dynastiet (25\xe2\x80\x93220 e.Kr.) ettersom to kvinneskikkelser er avbildet mens de spiller tsu chu, p\xc3\xa5 fresker fra denne tiden. Det finnes beretninger om \xc3\xa5rlige kamper spilt i Skottland s\xc3\xa5 tidlig som i 1790-\xc3\xa5rene, mens den f\xc3\xb8rste registrerte kampen i England fant sted i 1895. Men siden fotball har v\xc3\xa6rt forbundet med maskulinitet i de fleste deler av verden (USA og Australia er to unntak), har kvinnefotball ofte hatt problemer med \xc3\xa5 bli godkjent._NEWLINE_Det f\xc3\xb8rste relativt vellykkede fotballinitiativet for kvinner ble satt i gang av Nettie Honeyball (muligens et pseudonym), som startet The British Ladies\xe2\x80\x99 Football Club i 1894. Laget spilte \xc3\xa5ret etter sin f\xc3\xb8rste kamp i London foran mange skuelystne og dro deretter p\xc3\xa5 flere turneer rundt om i Storbritannia. Initiativet ble imidlertid kortvarig \xe2\x80\x93 siste registrerte kamp med laget er fra 1903._NEWLINE_Kvinnefotballen fikk et nytt oppsving i Storbritannia under f\xc3\xb8rste verdenskrig. Mange kvinner arbeidet p\xc3\xa5 ammunisjonsfabrikker under krigen, og flere av disse dannet bedriftsidrettslag som m\xc3\xb8tte hverandre. Mest kjent av disse er Dick, Kerr\xe2\x80\x99s Ladies, som representerte England i en serie vennskapslandskamper mot Frankrike og vant et flertall av dem, blant annet en kamp 30. april 1920 spilt foran 22 000 tilskuere. Lagets manager Alfred Frankland omtalte dem som \xc2\xabverdensmestre\xc2\xbb femti \xc3\xa5r f\xc3\xb8r det f\xc3\xb8rste uoffisielle VM ble arrangert. En legendarisk kamp mellom Dick, Kerr\xe2\x80\x99s Ladies og St. Helen\xe2\x80\x99s p\xc3\xa5 Goodison Park ble sett av 53 000 tilskuere, og det antas at mellom 10 000 og 14 000 ikke fikk billett. Den 5. desember 1921 forb\xc3\xb8d FA kvinnefotball, muligens p\xc3\xa5 grunn av de h\xc3\xb8ye tilskuerantallene. Dette medf\xc3\xb8rte at Dick, Kerr\xe2\x80\x99s Ladies ikke kunne spille fotball p\xc3\xa5 FA-godkjente baner og m\xc3\xa5tte ty til rugbybaner og omr\xc3\xa5der som ikke var beregnet for ballspill. Laget fortsatte \xc3\xa5 spille frem til 1965, da det ble lagt ned p\xc3\xa5 grunn av f\xc3\xa5 lag \xc3\xa5 spille mot._NEWLINE_F\xc3\xb8rst etter andre verdenskrig begynte interessen for kvinnefotball sakte \xc3\xa5 vokse frem. Mot slutten av 1960-\xc3\xa5rene ble det opprettet interne serier og avholdt uoffisielle landskamper i land som Tyskland, Frankrike, Danmark, Italia, England, Tsjekkoslovakia og Sverige. I 1970 var fotball allment godkjent over det meste av Europa, og ett \xc3\xa5r senere ogs\xc3\xa5 i England; f\xc3\xb8rst i 2009 kom FA med en offisiell unnskyldning for \xc3\xa5 ha forbudt fotball for kvinner 88 \xc3\xa5r tidligere. Norges kvinnelandslag i fotball ble imidlertid ikke startet f\xc3\xb8r i 1978, to \xc3\xa5r etter at fotball for kvinner ble godkjent av Norges Fotballforbund. I 1975 ble det f\xc3\xb8rste offisielle kontentalmesterskapet i fotball for kvinner, Asiamesterskapet i fotball for kvinner, arrangert. Det f\xc3\xb8rste europamesterskapet ble arrangert i 1984, om enn uoffisielt. De f\xc3\xb8rste offisielle EM og VM ble arrangert i 1991. Etter dette er det blitt arrangert kontinentale mesterskap i alle verdensdeler, og siden 1996 st\xc3\xa5r fotball for kvinner p\xc3\xa5 OL-programmet. I dag er det bare et f\xc3\xa5tall land som ikke har m\xc3\xb8nstret eget kvinnelandslag. _NEWLINE_P\xc3\xa5 klubbniv\xc3\xa5 ble det arrangert regionale serier i flere land fra 1970-\xc3\xa5rene, mens nasjonale serier kom p\xc3\xa5 plass senere: i\xc2\xa0Norge\xc2\xa0i 1987, i\xc2\xa0Sverige\xc2\xa0i 1988, i Danmark i 1994 og i\xc2\xa0Tyskland\xc2\xa0i 1997. Den japanske L-ligaen ble i 1992 den f\xc3\xb8rste halvprofesjonelle serien for kvinner.'